Часнок Ірына Чаславаўна; Мінск

**МАТЫЎ ПАДЗЕННЯ Ў ПАЭТЫЧНЫМ ЗБОРНІКУ ВІКТАРА ЖЫБУЛЯ “СТАПЕЛІІ”**

Кніга сучаснага беларускага паэта В. Жыбуля “Стапеліі” пабачыла свет у 2012 г. Як вядома, стапеліі – афрыканскія кветкі, прыгожыя звонку, але з непрыемным пахам, што нагадвае смурод гнілога мяса.

У паэтычны зборнік увайшлі розныя вершы – як эстэтычна, так і тэматычна. Нашу ўвагу прыцягнуў матыў падзення ў зборніку. Значэнне тэрміна матыў “звязанае з вобразнай рэфлексіяй устойлівых схем чалавечых паводзін” [1, с. 6]. Матыў падзення займеў асаблівую актуальнасць у наш час, калі такімі своечасовымі падаюцца развагі пра абсурднасць свету (нездарама рэцэнзія на кнігу “Стапеліі”, напісаная Ц. Чарнякевічам, носіць назву – “Класічнасць абсурду” [2]).

Матыў “характарызуе сабой рух сэнсаў”, “рухомыя сэнсы” [1, с. 9]. У В. Жыбуля падзенне мае часам адмоўную, а часам і станоўчую канатацыю. Выкарыстанне гэтага матыву спрыяе выяўленню трагічнага светаадчування, дапамагае выказаць нязгоду з усталяванай рэчаіснасцю.

Нярэдка падзенне ў вершах В. Жыбуля – гэта кантраст паміж жорсткай рэальнасцю і іншым светам: “*З накатанай дарогі сну /* *я правальваўся ў яміны явы”* [3, с. 135]. Падзенне можа адбывацца па-рознаму. Гэта і калі лірычны герой *“сцёк паволі ў кубак з кавай”* [3, с. 144], і калі *“яго змылі ўніз моцныя ападкі”* [3, с. 11], і *“калі адарвуцца крылы”* [3, с. 145]. У вершах В. Жыбуля падаюць прадметы: *“Звалілася столь на падлогу”, “Падае помнік, ляціць бервяно”* [3, с. 191]; падаюць людзі, падае і сам лірычны герой.

Падчас чытання верша “На сёмае неба” на памяць прыходзіць “Зона” Г. Апалінэра (дарэчы, сам В. Жыбуль прызнаецца, што гэта адзін з яго улюбёных паэтаў), дзе “сонцу перарэзалі горла”. Але ў вершы беларускага творцы сонца само *“да вадзічкі ў лужынку спусцілася*” [3, с. 108] і ўтапілася з гора. Падзенне закранула і ўсё неба: “*трэцца аб зямлю атынкаваную /* *неба цяжкае,* */ потнае”* [3, с. 108].

У “Рэаніматары смецця” рэаніматар, да якога звяртаецца паэт, таксама быў звязаны з вышынёй: “*ты хадзіў па руінах неба /* *кіем намацваў забытыя сцежкі”* [3, с. 109]. Аднак у паэзіі В. Жыбуля дзейнічае прынцып: вышыня існуе для таго, каб можна было падаць: “*ты правальваўся ў разваліны лета /* *зачараваны счаўрэласцю чарвівага яблыка”* [3, с. 109].

Матыў падзення прысутнічае ў вершы “КАНА-ЛІЗА”. Падзенне ў творы можа быць прачытана па-рознаму: магчыма, ад музея да каналізаці *–* гэта падзенне па сацыяльнай лесвіцы, аднак, хутчэй за ўсё, тут маецца на ўвазе падзенне ідэалаў, зніжэнне статусу каштоўнасцяў: “*Ты скульптура, /* *а калісь была карціна. /* *Мона Ліза, /* *ты, напэўна, Бураціна!”* [3, с. 132]

У вершы “Апакаліптычная восень” знаходзім радкі: “*Мы цалуемся ў ліфце, / які сарваўся ды падае”* [3, с. 29]*.* І гэта адбываецца не простай асенняй парой, а менавіта ў апакаліптычную восень. Мы бачым, што матыў падзення ў дадзеным выпадку дазваляе выявіць сілу пачуцця, супрацьпаставіць сябе і каханне свету. Лірычны герой са сваёй каханай абдымаюцца ў ліфце, што падае ў прорву, “*прарастаючы ў неба калоссем”* [3, с. 29]. І гэта ў той час, як герой адчувае на сабе “*звышфрантальнасць падзення імперыі*”, калі *“чырванеюць ігрушы на эўкаліпце”* [3, с. 29]*.* Кідаецца ў вочы яскравае сумяшчэнне рэальнай жыццёвай катастрофы – падзення і абсурду – з духоўным уздымам.

У “Бяздонні” паэт выносіць такі прысуд чалавеку: “*Заблукаўшы ў замкнёным коле,* */ Ты мяркуеш выправіць гэтую недарэчнасць.* */ Але ты не разаб’ешся ніколі, /* *Бо падаць будзеш цэлую вечнасць”* [3, с. 49]. Прамое, фізічнае значэнне падзення (звязанае з падваконнем) пераходзіць у падзенне экзістэнцыйнае.

У творы “Быццам рыбы” сутыкаемся ўжо не з працэсам, а з вынікам. У дадзеным выпадку ў цэнтры ўвагі знаходзіцца выкінутасць. Падзенне ўжо адбылося. І адбылося не па сваёй волі, чалавек выступае як ахвяра. У гэтым вершы не знаходзім лірычнае “я”, а толькі абагульненае “мы”: “*Паволі засынаем* */ і цешым сябе тым, /* *што мы – рыбы,* */ выкінутыя з вады на бераг, / а не на патэльню”* [3, с. 72].

Катастрофа можа толькі прадбачыцца: “*Калі мы шукаем палку, /* *якую трэба засунуць /* *каму-небудзь у кола, /* *нам у першую чаргу* */ трапляецца той сук,* */ на якім мы сядзім”* [3, с. 73]. У прыведзеных радках пагроза падзення пададзена як папярэджанне.

У філасафічна-прытчавым вершы “Лесвіца” закранаецца праблема пошуку чалавекам шчасця. Людзі становяцца на розныя прыступкі, утвараючы пэўную іерархію. Не абыходзіцца без чыйгосьці правалу: “*Другі чалавек /* *Падняўся трошкі вышэй,* */ Але аступіўся / І кулём паляцеў уніз”* [3, с. 84]*.* Аказваецца, што падзенне *–* гэта вынік няведання: “*І ніхто з іх не ведаў, / што ў гэтым дзівосным будынку / ёсць ліфт”* [3, с. 85].

Адметная сваёй алегарычнасцю сатурніянская народная легенда (паводле вызначэння аўтара) “Прасвятленне”. У творы падае не лірычны герой і не які-небудзь іншы чалавек. З-за таго, што *“мышка бегла, / хвосцікам махнула”* [3, с. 89]падае шкляное вока – увасабленне відушчасці. Падзенне прыводзіць да расколу: спачатку расшчапілася само вока на дробныя кавалачкі, а пасля і грамадства – хтосьці стаў бачыць больш, чым трэба (“*А адзін спатыкнуўся, / паваліўся на шкло пабітае, /а падняўся / увесь у вачах*” [3, с. 91]), а хтосьці *“бачыць пачынаў ягадзіцамі”* [3, с. 91]*.*

У вершы “Кастрычнік” урбанізм спалучаецца не проста з іроніяй, а хутчэй з самаіранічнай лірычнасцю, з адчуваннем тугі, што выказана спецыфічным чынам: *“Здаецца ад маркоты мозг згніе”* [3, с. 111]. Матыў падзення дапамагае выявіць стан самаго лірычнага героя і стан наваколля: “*І дзеўчына, апранутая ў слёзы, / выкідваецца з чорнага акна”* [3, с. 110]. У дадзеным выпадку падзенне падаецца як спосаб самагубства.Падобнае назіраем і ў вершы “Пустыя вокны палохаюць здзічэласцю…”, дзе: “*Гэтыя нізкія падваконні /* *нагадваюць пра расплату за чыесьці памылкі”* [3, с. 113] Тое ж у вершы “ABIENS, ABI!”: *“адзін малады паэт / выкінуўся з дзявятага паверха”* [3, с. 117].

Падаць, як паказваюць вершы В. Жыбуля, можна не толькі па волі лёсу або па сваім жаданні, але і праз чыюсьці дапамогу: “*– У якую ты сёння змену? – / запытаўся мой сябар, / скідваючы мяне з даху”* [3, с. 146].

У іранічным вершы “Кардон мацнейшы за паперу” [3, с. 100] падае само жыццё, увасобленае ў рулоне прыбіральнай паперы, кавалачкі ад якога адрываюць і кідаюць. Тут падзенне паказана з трагічным камізмам (нават трагіфарсам): “*Але я спакойны – / бо адчуваю сябе камусьці патрэбным. /* *Яны* (кавалкі паперы – І. Ч.) *– заплямленыя, але адарваныя – /* *ляжаць там – на дне сметніцы – /* *не са мною – і добра – я ўсцешаны – / я задаволены – уздымаюся, акрылены* */ гэтымі маленькімі шматочкамі – / я лячуууууууууу!”* [3, с. 100].

У яшчэ адным іранічным творы “…І я даслаў свой ліст бязрадасны” чытаем прадказанне: *“ліст сарвецца лістападамі”* [3, с. 128]. І, нягледзячы на тое, што лірычны герой просіць ліст ляцець увысь, словы *“плыві ў трубу каналізацыі*” [3, с. 129] даюць зразумець, што ліст чакае не верх, а ніз.

У вершы “Фігурнае ванітаванне з хмарачоса” лірычны герой, які праглынуў асфальт, не падае сам, а з’яўляецца аб’ектам для тых, каму наканавана зваліцца: “*З вышыні хмарачоса не бачыце вы / як на мне вырастаюць сцяблінкі травы / З вышыні хмарачоса абкураных вас / абгарэлых, бязносых не сустрэне матрас”* [3, с. 142]*.* Такім чынам, апазіцыя верх-ніз тут выяўлена даволі спецыфічна: герой адразу знаходзіцца знізу і прадбачыць падзенне тых, хто пакуль яшчэ зверху.

Падаць – гэта і супрацьстаяць свету: “*Разбурыць традыцыі / Праваліцца наскрозь”* [3, с. 138] (верш “Гострым прадметам”), ці ў вершы “Петарда”: “*што сто штуршкоў збівалі долу нас /* *за тое, што мы беглі ад стандартаў?..”* [3, с. 204]

А часам наадварот: супрацьстаяць – азначае якраз не падаць: “*Пазаўчора запрашалі мяне /* *на падводную выставу карцін. /* *Хто пайшоў туды – дагэтуль на дне. /* *Я адмовіўся – астаўся адзін”* [3, с. 157] (верш “Праменад”)*.*

У “Выпадку з жыцця” чытаем: “*Я выпаў з жыцця. / Але не разбіўся*” [3, с. 99]. Можна меркаваць, што сацыяльнае (вы)падзенне для лірычнага героя зусім не атаясамліваецца з духоўнай, маральнай смерцю. Наадварот, у вершы канстатуецца “неразбітасць”. Адзіную праблему герой бачыць у тым, што на яго *“працягваюць падаць / людзі з іншых паверхаў”* [3, с. 99] (падобнае назіралі ў вершы “Фігурнае ванітаванне з хмарачоса”).

У “Парасятах недарэзаных” падзенне нават выяўлена графічна:

*Я*

*іду*

*не па краі абрыву*

*а па лініі адрыву*

*я*

*іду* [3, с. 164].

Гэтыя радкі з верша зрокава нагадваюць птушку. У вершы магчымасць падзення разглядаецца не як катастрофа, а як сцвярджэнне свайго індывідуальнага шляху. Менавіта таму лірычны герой парадаксальна адчувае сябе самым шчаслівым, нават калі не знойдзе шчасця.

Магчымасць падзення – гэта і прыкмета свабоды выбару, волі: “*На сваёй тэрыторыі /* *маю поўнае права /* *галавою ў канаву /* *жыватом у траву”* [3, с. 166]*.*

Найбольш яскрава атаясамліваецца падзенне са свабодай у вершы, які так і названы – “Свабода”. Героя выплюнуў сам лёс, аднак падзенне і выкінутасць не азначае пагібель: “*А я абтросся, устаўшы, /* *і вольным далей пакрочыў”* [3, с. 196]; “*Гэта ж такая свабода, /* *калі жывеш па-за лёсам*!” [3, с. 196].

Матыў падзення ў зборніку “Стапеліі” вызначальны. Праз яго ў вершах ствараецца адчуванне дысгарманічнасці свету, трагедыі асобы. А часам матыў падзення набывае іншыя рысы – з яго дапамогай выказваецца чалавечая мужнасць, здольнасць ісці насуперак плыні. Вершы В. Жыбуля вылучаюцца ў сучасным літаратурным працэсе глыбінёй зместу і ўменнем непатэтычнага выяўлення трагічнага. Само чалавечае быццё, паводле паэтычнага зборніка, заключаецца ў тым, каб “*упісвацца ў прастору паміж бессэнсоўнасцю / і кюветам*” [3, с. 21] (верш “Асінавы кол”). Для лірычнага героя паэзіі В. Жыбуля найчасцей паняцці жыцця і падзення існуюць у суплёце. І падаць – незаўсёды паміраць.

**Літаратура**

1. Жук І.В. Матыў і беларуская літаратуразнаўчая сучаснасць // Матыўная прастора беларускай літаратуры пачатку ХХ стагоддзя: манагр. / І.В. Жук [і інш.]; пад агул. рэд. І.В. Жука. – Гродна: ГрДУ, 2009. – С. 6 – 16.

2. Чарнякевіч Ц. Класічнасць абсурду // Маладосць. – 2012. – № 5. – С. 118-119.

3. Жыбуль В. Стапеліі: вершы / Віктар Жыбуль. – Мінск: Галіяфы, 2012. – 220 с